### NN 1/2016 (2.1.2016.), Pravilnik o vrstama i visini naknada Financijskoj agenciji za uslugu javne objave dokumentacije iz Registra godišnjih financijskih izvještaja

MINISTARSTVO FINANCIJA

5

Na temelju članka 34. stavka 13. Zakona o računovodstvu (»Narodne novine«, br. 78/15 i 134/15), ministar financija donosi

PRAVILNIK

O VRSTAMA I VISINI NAKNADA FINANCIJSKOJ AGENCIJI ZA USLUGU JAVNE OBJAVE DOKUMENTACIJE IZ REGISTRA GODIŠNJIH FINANCIJSKIH IZVJEŠTAJA

I. OPĆE ODREDBE

Članak 1.

Ovim Pravilnikom propisuju se vrste i visina naknada koje Financijska agencija (u daljnjem tekstu: Agencija) naplaćuje za uslugu javne objave dokumentacije zaprimljene u Registar godišnjih financijskih izvještaja (u daljnjem tekstu: Registar) te način i rokovi njihova plaćanja.

II. VRSTE I VISINE NAKNADA

Članak 2.

Agencija naplaćuje naknadu za uslugu javne objave godišnjih financijskih izvještaja i druge dokumentacije sukladno članku 30. Zakona o računovodstvu (u daljnjem tekstu: Zakon) zaprimljene u Registru.

Članak 3.

(1) Naknada iz članka 2. ovoga Pravilnika za zaprimljenu potpunu dokumentaciju u Registar u elektroničkom obliku putem internetskog servisa, u zakonski propisanim rokovima, naplaćuje se iz sredstava državnog proračuna.

(2) Naknada iz članka 2. ovoga Pravilnika za zaprimljenu potpunu dokumentaciju u Registar dostavljenu na papiru ili u elektroničkome obliku na nekom od nositelja podataka, u zakonski propisanim rokovima, naplaćuje se od poduzetnika prema Cjeniku usluga javne objave godišnjih financijskih izvještaja (u daljnjem tekstu: Cjenik) koji je određen u Prilogu I. ovoga Pravilnika.

(3) Naknada iz stavka 2. ovoga članka definirana je ovisno o tome je li dokumentacija dostavljena u Zakonom propisanim rokovima ili nakon propisanih rokova.

(4) Visina naknade iz stavka 1. ovoga članka te način i rokovi njihova plaćanja utvrdit će se ugovorom između Ministarstva financija i Agencije.

(5) Naknada iz članka 2. ovoga Pravilnika za zaprimljenu potpunu dokumentaciju u Registar u elektroničkom obliku putem internetskog servisa, po isteku zakonski propisanih rokova i izmjene temeljem članka 30. stavka 8. Zakona o računovodstvu, naplaćuju se od poduzetnika prema točki 1.7. Cjenika.

III. NAČIN I ROKOVI PLAĆANJA

Članak 4.

(1) Naknade iz članka 2. ovoga Pravilnika uplaćuju se na račun Agencije 2390001-1100017042.

(2) Naknadu iz članka 2. ovoga Pravilnika poduzetnici plaćaju unaprijed na broj računa iz stavka 1. ovoga članka, a u pozivu na broj upisuje se 05 7543000-OIB (upisuje se OIB poduzetnika koji plaća uslugu javne objave). Uz godišnji financijski izvještaj za potrebe javne objave poduzetnik Registru dostavlja i dokaz o uplaćenoj naknadi za javnu objavu.

(3) Iznimno od stavka 2. ovoga članka, naknadu iz članka 3. stavka 5. ovoga Pravilnika Agencija naplaćuje mjesečno na temelju ispostavljenog računa.

IV. PRIJELAZNE I ZAVRŠNE ODREDBE

Članak 5.

Danom stupanja na snagu ovoga Pravilnika prestaje važiti Pravilnik o vrstama i visini naknada Financijskoj agenciji za uslugu javne objave godišnjih financijskih izvještaja i izdavanja dokumentacije iz Registra godišnjih financijskih izvještaja (»Narodne novine«, br. 126/11).

Članak 6.

Prilog I. tiskan je uz ovaj Pravilnik i njegov je sastavni dio.

Članak 7.

Ovaj Pravilnik objavit će se u »Narodnim novinama«, a stupa na snagu 2. siječnja 2016.

Klasa: 011-01/15-01/470

Urbroj: 513-06-03-15-2

Zagreb, 30. prosinca 2015.

Ministar financija

mr. sc. Boris Lalovac, v. r.

**PRILOG I.**

CJENIK USLUGA JAVNE OBJAVE GODIŠNJIH FINANCIJSKIH IZVJEŠTAJA

|  |  |  |  |  |
| --- | --- | --- | --- | --- |
| Red. br. | Opis usluge | Osnovica za obračun | Iznos naknade za dokumentaciju predanu u Zakonom propisanom roku, u kunama\* | Iznos naknade za dokumentaciju predanu nakon Zakonom propisanog roka, u kunama\* |
| 1. | Javna objava godišnjih financijskih izvještaja i dokumenata iz članka 30. Zakona | dokumentacija |  |  |
| 1.1. | Standardna dokumentacija poduzetnika koji nisu obveznici revizije predana u elektroničkom obliku – putem interneta, a nestandardna dokumentacija predana na papiru. | potpuna dokumentacija | 160,00 | 192,00 |
| 1.2. | Standardna dokumentacija poduzetnika obveznika revizije predana u elektroničkom obliku – putem interneta, a nestandardna dokumentacija predana na papiru. | potpuna dokumentacija | 190,00 | 228,00 |
| 1.3. | Standardna dokumentacija poduzetnika koji nisu obveznici revizije, predana u elektroničkom obliku – na nositelju podataka. | potpuna dokumentacija | 230,00 | 276,00 |
| 1.4. | Standardna dokumentacija poduzetnika koji nisu obveznici revizije, predana na papiru. | potpuna dokumentacija | 290,00 | 348,00 |
| 1.5. | Standardna dokumentacija poduzetnika obveznika revizije predana u elektroničkom obliku – na nositelju podataka. | potpuna dokumentacija | 290,00 | 348,00 |
| 1.6. | Standardna dokumentacija poduzetnika obveznika revizije predana na papiru. | potpuna dokumentacija | 350,00 | 420,00 |
| 1.7. | Standardna i nestandardna dokumentacija dostavljena u elektroničkom obliku – putem interneta. | potpuna dokumentacija | - | 190,00 |

\* PDV uključen u iznos naknade

1 02.01.2016 Pravilnik o vrstama i visini naknada Financijskoj agenciji za uslugu javne objave dokumentacije iz Registra godišnjih financijskih izvještaja